กระทรวงพาณิชย์ คุมเข้มออกตรวจราคาสินค้าที่สถานีขนส่งผู้โดยสารกรุงเทพ ป้องกันผู้ประกอบการฉวยโอกาสขึ้นราคาช่วงเทศกาลสงกรานต์
กระทรวงพาณิชย์ คุมเข้มออกตรวจราคาสินค้าที่สถานีขนส่งผู้โดยสารกรุงเทพ ป้องกันผู้ประกอบการฉวยโอกาสขึ้นราคาช่วงเทศกาลสงกรานต์นายฉัตรชัย ศักดิ์ศิลปชัย รองอธิบดีกรมการค้าภายใน กระทรวงพาณิชย์ เปิดเผยภายหลังลงพื้นที่ตรวจสอบผู้จำหน่ายสินค้าและบริการ ณ สถานีขนส่งผู้โดยสารกรุงเทพฯ (หมอชิต 2) เขตจตุจักร กรุงเทพมหานคร ว่า ช่วงวันหยุดต่อเนื่องในเทศกาลสงกรานต์มีประชาชนเดินทางกลับภูมิลำเนาและท่องเที่ยวตามต่างจังหวัดจำนวนมาก ดังนั้นเพื่อป้องกันผู้ประกอบการฉวยโอกาสขึ้นราคาสินค้า กรมการค้าภายในจึงส่งเจ้าหน้าที่ออกตรวจสอบและติดตามสถานการณ์ราคาสินค้าอย่างใกล้ชิดเพิ่มเติมจากการออกตรวจสอบที่ดำเนินการเป็นประจำ โดยเฉพาะตามสถานีขนส่งสำคัญ เช่น สถานีเดินรถโดยสารขนาดเล็ก (จตุจักร) สถานีขนส่งผู้โดยสารสายใต้ใหม่ สถานีขนส่งเอกมัย สถานีรถไฟ หัวลำโพง สถานีขนส่งบริษัท นครชัยแอร์ สถานีขนส่ง บริษัท สมบัติทัวร์ ท่าอากาศยานดอนเมืองและสุวรรณภูมิ รวมทั้งรณรงค์ประชาสัมพันธ์ ให้ผู้ประกอบการ ผู้จำหน่ายสินค้าอุปโภคบริโภค ผู้ให้บริการรับฝากของบริการรถเข็นสัมภาระให้มีการปิดป้ายแสดงราคาสินค้าและค่าบริการอย่างชัดเจน สำหรับภาพรวมราคาจำหน่ายสินค้าและค่าบริการ บริเวณสถานีขนส่งหมอชิต 2 พบว่าราคาสินค้าส่วนใหญ่ยังจำหน่ายในราคาปกติไม่เปลี่ยนแปลงเมื่อเทียบกับปีก่อน โดย ข้าวราดแกง 1 อย่าง ราคาจานละ 30-35 บาท , ข้าวราดแกง 2 อย่าง ราคาจานละ 35-40 บาท ราดหน้า (หมู,ไก่) ราคาจานละ 35-45 บาท น้ำเปล่าราคาขวดละ 7-10 บาท ส่วนค่าบริการรับฝากสัมภาระเริ่มต้นที่ชิ้นละ 20-30 บาท นอกจากนี้ เพื่อเป็นทางเลือกให้แก่ผู้บริโภค บริษัท ขนส่ง จำกัด จัดให้มีร้านค้าสวัสดิการในอาคารขนส่งผู้โดยสารหมอชิต 2 โดยมีสินค้า เช่น ข้าวเหนียวหมูปิ้งราคาชุดละ 30 บาท ข้าวเหนียวไก่ ราคาชุดละ 20 บาท เป็นต้น